CPF มอบอาหารมูลค่า 6 ลบ. ส่งตรง “ก.แรงงาน” สนับสนุนพื้นที่ฉีด “วัคซีน” 46 จุดทั่วกรุงเทพฯ
CPF ส่งมอบอาหารมูลค่า 6 ล้านบาท สนับสนุนกระทรวงแรงงาน ที่กำลังอยู่ระหว่างจัดฉีดวัคซีนให้ผู้ประกันตน 46 จุดทั่ว กทม. จุด อาทิ ลานคนเมือง กทม.1 มหาวิทยาลัยธรรมศาสตร์ มหาวิทยาลัยเกษตรศาสตร์ อาคารกีฬาเวสน์ 1 และห้างโลตัส นวมินทร์ เป็นต้น
CPF ส่งมอบอาหารมูลค่า 6 ล้านบาท สนับสนุนกระทรวงแรงงาน ที่กำลังอยู่ระหว่างจัดฉีดวัคซีนให้ผู้ประกันตน 46 จุดทั่ว กทม. จุด อาทิ ลานคนเมือง กทม.1 มหาวิทยาลัยธรรมศาสตร์ มหาวิทยาลัยเกษตรศาสตร์ อาคารกีฬาเวสน์ 1 และห้างโลตัส นวมินทร์ เป็นต้น
4 มิ.ย. 2564

นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF ส่งมอบ ผลิตภัณฑ์อาหารสำเร็จรูปพร้อมรับประทานซีพี มูลค่า 6 ล้านบาท ให้กับ นายสุชาติ ชมกลิ่น รัฐมนตรีว่าการกระทรวงแรงงาน ณ กระทรวงแรงงาน ภายใต้โครงการ “CPF ส่งอาหารจากใจ ร่วมต้านภัยโควิด-19” ในการสนับสนุนการปฏิบัติงานของแพทย์ พยาบาล และเจ้าหน้าที่ประกันสังคม ในพื้นที่ฉีดวัคซีนสำหรับผู้ประกันตน 46 จุดทั่วกรุงเทพฯ เพื่อร่วมสร้างภูมิคุ้มกันหมู่ให้ประเทศ โดยมี นายสุทธิ สุโกศล ปลัดกระทรวงแรงงาน และนางสาวพิมลรัตน์ รีพัฒนาวิจิตรกุล ประธานผู้บริหาร ทรัพยากรบุคคล CPF ร่วมด้วย
ทั้งนี้ กระทรวงแรงงานต้องการให้ผู้ประกันตนได้รับวัคซีนป้องกันโควิด-19 อย่างทั่วถึงโดยเร็ว ซึ่งนอกจากจะช่วยให้ผู้ประกันตนมีความปลอดภัยจากเชื้อโรคร้ายแล้วยังจะส่งผลถึงภูมิคุ้มกันหมู่ของประเทศด้วย จึงเร่งจัดศูนย์ฉีดวัคซีนของกระทรวงแรงงานขึ้นถึง 46 จุด อาทิ ลานคนเมือง กทม.1 มหาวิทยาลัยธรรมศาสตร์ มหาวิทยาลัยเกษตรศาสตร์ อาคารกีฬาเวสน์ 1 และห้างโลตัส นวมินทร์ เป็นต้น ซึ่งแต่ละจุดจะรองรับแรงงานและผู้ประกันตนเป็นจำนวนมาก
“ทางกระทรวงฯ ขอขอบคุณเครือซีพีและซีพีเอฟ สำหรับขวัญกำลังใจที่มอบให้กับข้าราชการ เพื่อแบ่งเบาภารกิจให้เป็นไปอย่างราบรื่นยิ่งขึ้น เราได้เห็นความมุ่งมั่นของทุกภาคส่วนในการร่วมกันแก้ปัญหา เชื่อว่าจะทำให้ทุกอย่างคลี่คลายในเร็วๆ นี้”  นายสุชาติ กล่าว
ด้าน นายประสิทธิ์ บุญดวงประเสริฐ ประธานคณะผู้บริหาร CPF เปิดเผยว่า ด้วยสถานการณ์การระบาดของโควิด-19 ระลอกนี้ ดำเนินมาถึงช่วงที่ประเทศไทยจำเป็นต้องมีภูมิคุ้มกันหมู่ จึงเป็นที่มาที่กระทรวงแรงงานจัดหาพื้นที่เพื่อทำเป็นจุดฉีดวัคซีนให้ประชาชนถึง 46 จุดทั่วกทม. นับเป็นการกระจายจุดรองรับผู้ประกันตนในกรุงเทพฯซึ่งเป็นพื้นที่สีแดงได้อย่างกว้างขวาง
ทั้งนี้ CPF จึงขอแบ่งเบาภารกิจของกระทรวงแรงงาน ในการช่วยเหลือพี่น้องแรงงานทั่วทั้งประเทศ ซึ่งถือเป็นงานที่ยากลำบากมาก ด้วยการสนับสนุนอาหารและเครื่องดื่มเพื่อให้การทำงานเป็นไปอย่างมีประสิทธิภาพ โดยไม่ต้องกังวลถึงเรื่องการจัดหาอาหาร บริษัทฯ เลือกสรรเมนูท็อปของซีพีเอฟ ทั้งอร่อยและมีคุณค่าทางโภชนาการที่เป็นประโยชน์ มาให้กับทีมแพทย์และเจ้าหน้าที่ประกันสังคม ตลอดจนอาสาสมัคร ซึ่งต้องทำหน้าที่ฉีดวัคซีนให้แก่ผู้ประกันตนเป็นจำนวนมาก
อย่างไรก็ดี CPF นำความเชี่ยวชาญด้านอาหารของบริษัทฯมาสนับสนุนการทำงานของทีมแพทย์ตั้งแต่การระบาดของโควิด-19 ระลอกแรก กระทั่งถึงวันนี้ ซีพี-ซีพีเอฟ ส่งมอบอาหารหลายล้านแพ็ค น้ำดื่มหลายล้านขวด พร้อมความช่วยเหลือหลากหลายด้าน ส่งตรงถึงคนไทยอย่างต่อเนื่องมามากกว่า 1 ปี ครอบคลุมมากกว่า 400 โรงพยาบาลหลัก โรงพยาบาลสนาม
รวมถึงกลุ่มเปราะบางหลากหลายกลุ่ม ทั้งแรงงานต่างชาติ และผู้ยากไร้ในชุมชนแออัด เช่น คลองเตย จนถึงการสนับสนุนอาหารทีมแพทย์ที่ฉีดวัคซีนให้ประชาชนในสถานีกลางบางซื่อ และศูนย์การค้า ดิ เอ็มโพเรียม เพื่อร่วมสร้างภูมิคุ้มกันหมู่ให้ประเทศไทย ก้าวผ่านวิกฤตโควิด-19 ไปด้วยกัน
สำหรับความช่วยเหลือดังกล่าวเป็นไปตามนโยบายของประธานอาวุโส ธนินท์ เจียรวนนท์ ที่ต้องการให้ทุกบริษัทในเครือซีพีร่วมช่วยเหลือสังคมในสถานการณ์โควิด-19 ภายใต้โครงการ “ซีพีร้อยเรียงใจ สู้ภัยโควิด-19”